PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2010/FH/3/1/007	Bratislava 25.02.2010 

Protimonopolný úrad Slovenskej republiky, odbor koncentrácií v správnom konaní číslo 0004/OK/2010 začatom dňa 21.01.2010 na základe oznámenia koncentrácie podnikateľov EK Mittelstandsfinanzierungs AG, so sídlom Operngasse 6, 1010 Viedeň, Rakúska republika, zaevidovaný pod č. 226436 w, Mag. Waltera Dienstla, bytom Prinz Eugenstrasse 58, 1040 Viedeň, Rakúska republika a Dr. Wolframa Themmera, bytom Biberstrasse 15, 1010 Viedeň, Rakúska republika zastúpenými JUDr. Martinom Nedelkom Ph.D, advokátom advokátskej kancelárie Schönherr, so sídlom Nám.1 mája 18 (Park One),  811 06 Bratislava, vo veci koncentrácie podnikateľov EK Mittelstandsfinanzierungs AG, so sídlom Operngasse 6, 1010 Viedeň, Rakúska republika, zaevidovaný pod č. FN 226436 w, Mag. Waltera Dienstla, bytom Prinz Eugenstrasse 58, 1040 Viedeň, Rakúska republika, Dr. Wolframa Themmera, bytom Biberstrasse 15, 1010 Viedeň, Rakúska republika a Forstinger Handel und Service GmbH, Richard Strauß-Straße 28, 1230 Viedeň, Rakúska republika, zaevidovaný pod č. FN 236076 x

	rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í s koncentráciou podnikateľov EK Mittelstandsfinanzierungs AG, so sídlom Operngasse 6, 1010 Viedeň, Rakúska republika, zaevidovaný pod č. FN 226436 w, Mag. Waltera Dienstla, bytom Prinz Eugenstrasse 58, 1040 Viedeň, Rakúska republika, Dr. Wolframa Themmera, bytom Biberstrasse 15, 1010 Viedeň, Rakúska republika a Forstinger Handel und Service GmbH, Richard Strauß-Straße 28, 1230 Viedeň, Rakúska republika, zaevidovaný pod č. FN 236076 x spočívajúcou v získaní priamej spoločnej kontroly podnikateľa EK Mittelstandsfinanzierungs AG, so sídlom Operngasse 6, 1010 Viedeň, Rakúska republika, zaevidovaný pod č. FN 226436 w a získaní nepriamej spoločnej kontroly podnikateľov Waltera Dienstla, bytom Prinz Eugenstrasse 58, 1040 Viedeň, Rakúska republika a Wolframa Themmera, bytom Biberstrasse 15, 1010 Viedeň, Rakúska republika  nad podnikom podnikateľa Forstinger Handel und Service GmbH, Richard Strauß-Straße 28, 1230 Viedeň, Rakúska republika, zaevidovaný pod č. FN 236076 x na základe Syndikátnej zmluvy zo dňa 23. decembra 2009 uzatvorenej medzi podnikateľmi Mag. Walter Dienstl, bytom Prinz Eugenstrasse 58, 1040 Viedeň, Rakúska republika, Dr. Wolfram Themmer, bytom Biberstrasse 15, 1010 Viedeň, Rakúska republika, EK Mittelstandsfinanzierungs AG, so sídlom Operngasse 6, 1010 Viedeň, Rakúska republika, zaevidovaný pod č. FN 226436 w, Forstinger Handel und Service GmbH, Richard Strauß-Straße 28, 1230 Viedeň, Rakúska republika, zaevidovaný pod č. FN 236076 x a Better Place Beteiligungen GmbH & Co KG, Prinz Eugenstrasse 58, 1040 Viedeň, Rakúska republika, zaevidovaný pod č. FN 327154 i.

Odôvodnenie:

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 21. 01. 2010 listom zaevidovaným pod číslom 207/2010, prostredníctvom JUDr. Martina Nedelku Ph.D, advokáta advokátskej kancelárie Schönherr, so sídlom Nám.1 mája 18 (Park One),  811 06 Bratislava (ďalej len „právny zástupca“), doručené oznámenie koncentrácie podľa § 10 ods. 9 zákona 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), spočívajúcej v získaní priamej spoločnej kontroly podnikateľa EK Mittelstandsfinanzierungs AG, so sídlom Operngasse 6, 1010 Viedeň, Rakúska republika, zaevidovaný pod č. FN 226436 w (ďalej len „EKFIN“) a získaní nepriamej spoločnej kontroly podnikateľov Walter Dienstl, bytom Prinz Eugenstrasse 58, 1040 Viedeň, Rakúska republika (ďalej len „Walter Dienstl“) a Wolfram Themmer, bytom Biberstrasse 15, 1010 Viedeň, Rakúska republika (ďalej len „Wolfram Themmer“) nad podnikom podnikateľa Forstinger Handel und Service GmbH, Richard Strauß-Straße 28, 1230 Viedeň, Rakúska republika, zaevidovaný pod č. FN 236076 x (ďalej len „Forstinger“) na základe Syndikátnej zmluvy zo dňa 23. decembra 2009 uzatvorenej medzi podnikateľmi Walter Dienstl, Wolfram Themmer, EKFIN, Forstinger a Better Place Beteiligungen GmbH & Co KG, Prinz Eugenstrasse 58, 1040 Viedeň, Rakúska republika, zaevidovaný pod č. FN 327154 i (ďalej len „Better Place“) (ďalej len Syndikátna zmluva). 

2.	Na základe predmetného oznámenia začalo dňa 21. 01. 2010 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci oznámenej koncentrácie, ktorému bolo pridelené č. 0004/OK/2010, o čom bol právny zástupca účastníkov správneho konania informovaný listom č. 358/PMÚ SR/2010 zo dňa 04.02.2010. 

3.	Súčasne týmto listom úrad oznamovateľov koncentrácie vyzval na doplnenie oznámenia koncentrácie podľa § 10 ods. 12 zákona a vyhlášky Protimonopolného úradu Slovenskej republiky č. 204/2009 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“) a upozornil ich na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku. 

4.	Účastníci konania doplnili chýbajúce informácie a podklady podľa § 10 ods. 12 zákona a vyhlášky listom zaevidovanými na úrade pod č. 460/2010 dňa 11.02.2010. Doručením listu č. 520/2010 sa oznámenie predmetnej koncentrácie stalo úplným. 

5.	Správny poplatok podľa zákona č. 145/1995 Z. z. o správnych poplatkoch v znení neskorších predpisov vo výške 3 319 eur bol uhradený dňa 22. 01. 2010. 

6.	Dňa 12. 02. 2010 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníkov konania listom pod č. 520/PMÚ SR/2010 zo dňa 16. 02. 2010.

Podnikatelia:

7.	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosiahnutie zisku.

8.	Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.

9.	Z podkladov a informácií, ktoré boli v rámci predmetného správneho konania úradu predložené, vyplynuli nasledujúce skutočnosti:

1.1	EKFIN

10.	EKFIN je akciovou spoločnosťou, založenou podľa rakúskeho práva, zapísanou v obchodnom registri Obchodného súdu vo Viedni, pod číslom FN 226436 w. Pôsobí na trhu ako private equity spoločnosť, ktorej hlavnou činnosťou je získavanie obchodných podielov v spoločnostiach rôzneho typu s cieľom ich opätovného predaja po ukončení fázy ich rastu. 

11.	Spoločnosť EKFIN nevlastní žiadne obchodné podiely v slovenských spoločnostiach, a zároveň nie je aktívna ani prostredníctvom svojich spoločností v Slovenskej republike. Vykonáva kontrolu nad nasledujúcimi spoločnosťami:

-	ANGER MACHINING GmbH, so sídlom Zaunermühlstraße 3-5, 4050 Traun, Rakúska republika,
-	PAPCEL, a.s., so sídlom Uničovská 132, 784 10 Litovel, Česká republika, 
-	Moll Maschinenbau GmbH, so sídlom Obersunzing 52, Leiblfing, Nemecká spolková republika 
-	Vienna Acoustics GmbH, so sídlom Rysergasse 60, 1230 Viedeň, Rakúska republika 
-	MFT Multifunktionale Trainingsgeräte GmbH, Industriestraße 9 Top 4/2, A-2353 Guntramsdorf, Rakúska republika
-	PANHANS Maschinenbau GmbH, so sídlom Kreuzfeld 2, 4563 Micheldorf, Rakúska republika

12.	Spoločnosť EKFIN je členom skupiny UniCredit. Skupina UniCredit je medzinárodnou bankovou skupinou poskytujúcou finančné služby rôzneho druhu. V Slovenskej republike pôsobí UniCredit najmä v oblasti poskytovania bankových služieb, leasingu nehnuteľností a leasingu hnuteľných vecí. 

13.	Na základe uvedeného úrad dospel k záveru, že spoločnosť EKFIN je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom v zmysle § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

1.2	Walter Dienstl a Wolfram Themmer

14.	Walter Dienstl vykonáva spoločne s Wolframom Themmerom kontrolu nad spoločnosťou Better Place, cez ktorú nepriamo kontrolujú spoločnosť Forstinger. Spoločnosť Better Place je výlučne akvizičnou a holdingovou spoločnosťou, ktorá bola založená skupinou investorov vedenou Walterom Dienstelom a Wolframom Themmerom za účelom získania podielu na spoločnosti Forstinger. Spoločnosť Forstinger je jedinou spoločnosťou, ktorú spoločnosť Better Place kontroluje.

15.	Okrem spoločnosti Forstinger kontroluje Walter Dienstl spoločne s Wolframom Themmerom a so spoločnosťou SAPIENTIA spoločnosť NIEDERMEYER GmbH, so sídlom Talpagasse 1a, 1230 Viedeň, Rakúska republika ( ďalej len „Niedermeyer“). 

16.	Spoločnosť Niedermeyer pôsobí v oblasti maloobchodu s elektronikou a zameriava sa na obchod s mobilnými multimediálnymi produktmi. Zároveň ponúka aj služby v oblasti modernej výroby fotografií. 

17.	Z vyššie uvedených skutočností vyplýva, že Walter Dienstl a Wolfram Themmer sú fyzickými osobami, ktorých činnosti a konania súvisia s hospodárskou súťažou, a teda sú podnikateľmi v zmysle § 3 ods. 2 zákona, na ktorých sa zákon vzťahuje podľa § 2 ods. 1 písm. a) zákona.

1.3	Forstinger

18.	Forstinger Handel und Service GmbH je spoločnosťou s ručením obmedzeným založenou podľa rakúskeho práva, zapísanou v obchodnom registri Obchodného súdu vo Viedni, pod číslom FN 236076 x.

19.	Forstinger pôsobí v maloobchode predovšetkým v oblasti predaja náhradných dielov pre automobily, ako aj autopríslušenstva. Okrem toho sa zameriava aj na poskytovanie malých opravárenských a údržbárskych prác. 

20.	V Slovenskej republike je spoločnosť Forstinger aktívna prostredníctvom svojej dcérskej spoločnosti:
-	FORSTINGER, spol. s r.o., Údernícka 11 , 851 01 Bratislava, IČO: 35 907 959, 100%-nou dcérskou spoločnosťou Forstinger Handel und Service GmbH (ďalej len „FORSTINGER, spol. s r.o.“).

21.	Z vyššie uvedených skutočností vyplýva, že spoločnosť Forstinger je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

22.	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

23.	Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

24.	Dňa 23.12. 2009 bola uzatvorená Syndikátna zmluva medzi fyzickými osobami Walter Dienstl a Wolfram Themmer a spoločnosťami EKFIN, Forstinger a Better Place. 

25.	Na základe predložených podkladov a informácií úrad zistil, že Syndikátna zmluva nemení vlastnícku štruktúru podnikateľa Forstinger. Uskutočnením posudzovanej koncentrácie budú i naďalej podnikatelia Walter Dienstl a Wolfram Themmer vlastniť 68%-ný podiel akcií a podnikateľ EKFIN 32% - ný podiel akcií podnikateľa Forstinger. Posudzovaná koncentrácia spočíva v zmene kvality kontroly, nakoľko sa Syndikátnou zmluvou upravuje Spoločenská zmluva podnikateľa Forstinger. Uskutočnením posudzovanej koncentrácie získa podnikateľ EKFIN možnosť rozhodovať o prijímaní rozhodnutí strategického charakteru v podniku podnikateľa Forstinger. 

26.	Na základe uvedených skutočností zistených z predložených podkladov úrad dospel k záveru, že na základe Syndikátnej zmluvy získa EKFIN priamu spoločnú kontrolu a podnikatelia Walter Dienstl a Wolfram Themmer získajú nepriamu spoločnú kontrolu nad podnikom podnikateľa Forstinger, a teda uzatvorením Syndikátnej zmluvy došlo k vzniku koncentrácie podľa § 9 ods. 1 písm. b) zákona v spojení s § 9 ods. 4 písm. b) zákona. 

Účastníci konania a koncentrácie 

27.	Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad dospel k záveru, že účastníkmi predmetného správneho konania sú podnikatelia EKFIN, Walter Dienstl a Wolfram Themmer. 

28.	Účastníkom koncentrácie je podnikateľ EKFIN, ktorý získava priamu spoločnú kontrolu a podnikatelia Walter Dienstl a Wolfram Themmer, ktorí získavajú nepriamu spoločnú kontrolu nad podnikom podnikateľa Forstinger, ako aj  podnikateľ Forstinger, nad ktorým je nepriama výlučná kontrola získavaná. 

Koncentrácia podliehajúca kontrole úradu

29.	Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak

a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

30.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

31.	Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

32.	Vychádzajúc z podkladov predložených v oznámení koncentrácie úrad zistil, že predmetná koncentrácia podlieha kontrole úradu podľa § 10 ods. 1 písm. b) zákona, nakoľko jeden z účastníkov koncentrácie (EKFIN) dosiahol celkový obrat v Slovenskej republike vyšší ako zákonom stanovených 19 000 000 eur a súčasne aspoň jeden ďalší účastník koncentrácie (Walter Dienstl a Wolfram Themmer) dosiahol celosvetový celkový obrat za uzavreté účtovné obdobie predchádzajúce vzniku koncentrácie vyšší ako zákonom stanovených 46 000 000 eur. 

33.	Vzhľadom na to, že účastníci konania označili výšku celkových obratov účastníkov koncentrácie za predmet obchodného tajomstva, úrad tieto údaje, ktoré sú súčasťou spisového materiálu vedeného v predmetnom správnom konaní, v rozhodnutí neuvádza.
	
Relevantné trhy a dopad koncentrácie na hospodársku súťaž

34.	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

35.	Podnikateľ EKFIN je členom skupiny UniCredit. Skupina UniCredit je medzinárodnou bankovou skupinou poskytujúcou finančné služby rôzneho druhu. V Slovenskej republike pôsobí UniCredit najmä v oblasti poskytovania bankových služieb, leasingu nehnuteľností a leasingu hnuteľných vecí. Na trhu pôsobí hlavne prostredníctvom svojich dcérskych spoločností UniCredit Bank Slovakia a. s., UniCredit Leasing Real Estate s.r.o., UniCredit CAIB Slovakia, a. s., UniCredit Fleet Management, s.r.o.. 

36.	Podnikatelia Walter Dienstl a Wolfram Themmer pôsobia na trhu prostredníctvom spoločnosti Better Place, ktorá je výlučne akvizičná a holdingová spoločnosť založená za účelom získania podielu v spoločnosti Forstinger. Ďalej predmetní podnikatelia pôsobia na trhu aj prostredníctvom spoločnosti Niedermayer, ktorá pôsobí na rakúskom trhu v oblasti maloobchodu s elektronikou so zameraním na obchod s mobilnými multimediálnymi produktmi a v poskytovaní služieb v oblasti modernej výroby fotografií. Spoločnosť Niedermayer nepôsobí v Slovenskej republike.

37.	Podnikateľ Forstinger pôsobí v maloobchode predovšetkým v oblasti predaja náhradných dielov pre automobily, ako aj autopríslušenstva. Okrem toho sa zameriava aj na poskytovanie malých opravárenských a údržbárskych prác. V Slovenskej republike pôsobí prostredníctvom svojej dcérskej spoločnosti FORSTINGER, spol. s r. o., ktorá je činná ako slovenský reťazec s autopríslušenstvom a ponúka opravárenské a údržbárske práce. 

38.	Žiadna zo spoločností kontrolovaných spoločnosťou EKFIN, prípadne skupinou UniCredit nepôsobí na rovnakom relevantnom trhu ako spoločnosť Forstinger, alebo niektorá z jej dcérskych spoločností. 

39.	Vychádzajúc z vyššie uvedeného, aktivity účastníkov posudzovanej koncentrácie sa neprekrývajú na žiadnom z relevantných trhov, na ktorých títo pôsobia, a to tak v Slovenskej republike ako ani celosvetovo. K prekrytiu aktivít účastníkov koncentrácie nedochádza tak na horizontálnej ako ani na vertikálnej úrovni a teda predmetnou koncentráciou nedôjde k ovplyvneniu žiadneho z relevantných trhov v zmysle § 5 vyhlášky, na ktorých účastníci koncentrácie pôsobia. Z uvedeného dôvodu sa úrad v danom prípade v rozhodnutí otázkou bližšieho vymedzenia relevantných trhov z hľadiska tovarového ako aj priestorového nezaoberal.

40.	Vychádzajúc zo skutočností uvedených v oznámení koncentrácie, predmetná koncentrácia je dôsledkom investičnej politiky podnikateľa EKFIN. Nakoľko podnikateľ EKFIN vlastní v podniku podnikateľa Forstinger 32%-ný podiel akcií, má záujem sa spolupodieľať na  prijímaní rozhodnutí strategického charakteru v podniku podnikateľa Forstinger. Predmetná koncentrácia predstavuje zmenu kvality spoločnej kontroly,  jej následkom nie je podstatná zmena v trhovej štruktúre.

41.	Vychádzajúc z vyššie uvedených skutočností úrad zistil, že koncentrácia podnikateľov EKFIN, Walter Dienstl, Wolfram Themmer a Forstinger na základe Syndikátnej zmluvy, na základe ktorej získa EKFIN priamu spoločnú kontrolu a podnikatelia Walter Dienstl a Wolfram Themmer získajú nepriamu spoločnú kontrolu nad podnikom podnikateľa Forstinger nevytvára a ani neposilňuje dominantné postavenie podnikateľov EKFIN, Walter Dienstl a Wolfram Themmer, ktorého dôsledkom sú významné prekážky efektívnej hospodárskej súťaže na relevantnom trhu.

Záver:

42.	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.

43.	Na základe vyššie uvedeného úrad dospel k záveru, že nakoľko posudzovaná koncentrácia nevytvára a ani neposilňuje dominantné postavenie podnikateľov EKFIN, Walter Dienstl, Wolfram Themmer a Forstinger, ktorého dôsledkom sú významné prekážky efektívnej súťaže na relevantnom trhu, úrad v súlade s § 12 ods. 1 zákona s predmetnou koncentráciou súhlasí.

44.	V súlade s § 33 zákona úrad listom číslo č. 605/PMÚ SR/2010 zo dňa 22.02.2010 vyzval účastníka správneho konania pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

45.	Účastníci konania sa prostredníctvom právneho zástupcu k predmetnej výzve vyjadrili listom zo dňa 23. 02. 2010, zaevidovaným úradom pod č. 615/2010, v ktorom uviedli, že k podkladom rozhodnutia alebo spôsobu jeho zistenia nemajú žiadne výhrady, pripomienky, ani návrhy na doplnenie a v súvislosti so správnym konaním č. 0004/OK/2010 súhlasia so zisteniami úradu.

46.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

47.	Podľa § 12 ods. 8 zákona, rozhodnutie podľa § 12 ods. 1 až 3 zákona sa vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie. 

Poučenie:

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                                         Ing. Emília Babiaková               
                                                                                    riaditeľka odboru koncentrácií

Rozhodnutie sa doručuje:

JUDr. Martin Nedelka, Ph.D.
Advokát
Advokátska kancelária Schönherr
Nám.1 mája 18 (Park One)
811 06 Bratislava